  Анжелика Тихонова корреспондент Анай капиталлы сю сюрсэтӥ сертификатэз сётӥзы Удмуртиын. Со сярысь 23-тӥ южтолэзе ивортӥз Россиысь Пенсиосъя фондлэн элькунъя ёзэтэзлэн пресс-службаез. Котырес лыдо сертификатэз Ижкарысь Кузнецовъёслэн семьязы басьтӥз. Кузнецовъёслы ужкагазэз 10 аресъем Кира Миронова сётӥз. Ӵапак солэн анай-атайёсыз 10 ар талэсь азьло Удмуртиын анай капиталлы сертификатэз нырысетӥ басьтӥсьёс луизы. Со дыр ӵоже анай капиталэз улоназы кутӥзы Удмуртиысь 78 сюрс улӥсьёс. 75 сюрсэз коньдонэз улон интызэс умоятыны кутӥзы, соос пӧлысь 60 сюрсэз — ипотекая но улон интыя тыриськонъёссэс ворсазы, нош 15 сюрсэз улон инты басьтӥзы яке ас юртсэс пуктон уже кутӥзы. Эшшо 3 сюрсэз коньдонэз нылпиоссэс дышетон, соосты нылпи садын возён, чаклан но утялтон ужъёсы ӧръязы. Нош 25 адями анай капиталъя сётӥськись коньдонзэс анайлэн вуоно пенсиезлы висъязы. ВАТСАН Кык яке тросгес нылпи будэтӥсь семьяослы юрттэт сётонъя программалэн 10 ар ужамез ӵоже Удмуртиын улӥсьёслы 28 миллиард манетлэсь трос коньдон тыризы ини. Тодэ вайытом, туннэ нуналлы Россиын анай капиталлэн быдӟалаез 453 сюрс манет луэ, 2007-тӥ арын 250 сюрс манет вал. Тегъёс: Мерлык Ижкар Удмуртия анайкапитал нылпиос семья  